title: Brigadenn Ronarc'h
text: Ar Vrigadenn Ronarc'h a zo un unanad milourel ag ar Morlu gall.
  
  Savet eo bet e miz Eost 1914, e penn-kentañ ar Brezel-bed kentañ.
  
  An amiral Pierre-Alexis Ronarc'h a zo bet lakaet en he fenn.
  
  Divodet eo bet ar Vrigadenn Ronarc'h e miz Du 1915.
  
  Brudet eo ar Vrigadenn Ronarc'h dreist-holl abalamour d'he ferzh en Emgann Diksmuide, war Dalbenn an Ijzer, e Flandrez Belgia.
  
  Sevel ar Vrigadenn 
  Ur rejimant martoloded a zo krouet gant pellskridoù Maodiern ar Mor d'ar 7 a viz Eost ha d'an 9 a viz Eost 1914 evit mont da ziwall an urzh e Pariz. Prederiet eo ar gouarnamant abalamour d'an trubuilhoù a c'hellfe sevel eus tu an aozadurioù (strolladoù politikel, sindikadoù) a-enep d'ar brezel. Dastumlec'h Cherbourg a rank kas teir c'hompagnunezh, hini Brest peder, hini An Oriant peder ivez, hag hini Rochefort unan. D'an 16 a viz Eost, un urzh maodiernel nevez a lak da sevel eizh kompagnunezh nevez (dastumlec'h An Oriant a rank kas teir c'hompagnunezh, hini Brest peder hag hini Cherbourg unan) ,evit krouiñ un eilvet rejimant martoloded. D'ar 26 a viz Eost eo divizet sevel ur batailhon, peder c'hompagnunezh ennañ, o tont eus dastumlec'h Rochefort.
  
  Ar Vrigadenn e Bro-Bariz 
  Adalek an 13 a viz Eost e tegouezh martoloded e Pariz. Bodet int er Palez Meur. Ul lodenn a ya da batrouilhañ dre straedoù Pariz, a-gevred gant ar polis, ar re arall a zo lakaet da embregiñ.
  
  Degouezhet eo an Alamaned tost-tre eus Pariz. Lakaet eo an 6vet Kompagnunezh eus ar 1añ rejimant en un tren hobregonet. D'an 20 a viz Gwenholon ez eus un emgannig ouzh uhlaned, nepell eus Montdidier: tri martolod breizhat a zo lazhet.
  
  Ar Vrigadenn e Belgia 
   Kemer a reas perzh en Emgann Melle hag en Emgann Diksmuide.
  
  Gwelet ivez 
   Emgann Diksmuide,
   Emgann Melle, 
   Pierre-Alexis Ronarc'h, 
   Talbenn an Ijzer .
  
  Levrlennadur 
   Ferdinand Foch, Mémoires pour servir à l’histoire de la guerre de 1914-1918 (e galleg) ;
   Charles Le Goffic, Dixmude, un chapitre de l'histoire des fusiliers marins, Librairie Plon, 1915 (e galleg) ;
   Vice-amiral Ronarc'h, Souvenirs de la guerre, Embannadurioù Payot, 1921 (e galleg) ;
   Roger Laouenan, Des demoiselles au feu, l'épopée des fusiliers marins, Embannadurioù Coop Breizh 2004 (e galleg).
  
  Brezel-bed kentañ
  Belgia er Brezel-bed kentañ
  Morlu
  Istor milourel Breizh